b'\n_START_ARTICLE_\nMarta Bon\n_START_SECTION_\n\xc5\xbdivljenjepis\n_START_PARAGRAPH_\nMarta Bon je leta 1990 diplomirala na Fakulteti za \xc5\xa1port in leta 2001 tam tudi doktorirala. Od leta 1993 je na Fakulteti za \xc5\xa1port tudi zaposlena._NEWLINE_V mladosti je bila uspe\xc5\xa1na rokometa\xc5\xa1ica. Med igranjem za RK Olimpijo je bila med drugim dvakrat polfinalistka evropskega pokala pokalnih zmagovalcev. Kariero je nadaljevala pri RK Krim, kjer je po kon\xc4\x8dani \xc5\xa1portni karieri delovala kot trenerka do leta 1994. Drugi mandat trenerke Krima je opravljala od 2009 do 2011 in se vsako sezono uvrstila med osem najbolj\xc5\xa1ih ekip v Ligi prvakinj. Septembra 1996 je bila imenovana na funkcijo selektorice slovenske \xc5\xbeenske rokometne reprezentance, s katero se je uvrstila tudi na svetovno prvenstvo. Leta 2003 je nastopila drugi mandat in z reprezentanco na SP osvojila osmo mesto, kar je najve\xc4\x8dji uspeh \xc5\xbeenskih \xc4\x8dlanskih reprezentanc med ekipnimi \xc5\xa1porti v Sloveniji. Bila je tudi selektorica \xc5\xbeenske reprezentance \xc5\xa0vice (2010-2012). Decembra 2013 je za\xc4\x8dela svoj tretji mandat kot selektorica Slovenije. Na sredozemskih igrah v Tur\xc4\x8diji je reprezentanca pod njenim vodstvom osvojila srebrno medaljo._NEWLINE_Od novembra 2000 do januarja 2009 je bila predsednica Strokovnega sveta RZS in do leta 2010 \xc4\x8dlanica Predsedstva RZS. Poleg tega je bila Bonova \xc4\x8dlanica komisije za Bloudkova priznanja in \xc4\x8dlanica odbora za vrhunski \xc5\xa1port pri Olimpijskem komiteju. \xc4\x8ce \xc4\x8dlanica skupine predavateljev Evropske rokometne zveze in od leta 2012 \xc4\x8dlanica skupine EHF: Womens handball board._NEWLINE_Leta 2006 je bila izvoljena v Mestni svet Mestne ob\xc4\x8dine Ljubljana. Opravljala je naloge predsednice odbora za \xc5\xa1port, bila pa je tudi \xc4\x8dlanica statutarne komisije in komisije za mednarodne odnose. Od leta 2012 je predsednica sveta Javni zavod \xc5\xa1port Ljubljana.\n_START_SECTION_\nNagrade\n_START_PARAGRAPH_\nZa leto 2015 je prejela Bloudkovo nagrado za izjemen prispevek k razvoju slovenskega \xc5\xa1porta.'